Miljoene gesteel ná Bieber-konsertJustin Bieber Miljoene is tydens ‘n rooftog by die FNB-stadion in Soweto aan die suide van Johannesburg, ná die Justin Bieber- en Bon Jovi-konserte oor die naweek, gesteel. “’n Werknemer by die stadion het Sondagaand geld in ‘n instapkluis toegesluit ná die Justin Bieber-konsert en is omstreeks 23:00 huis toe,” het lt.kol. Katlego Mogale, woordvoerder van die polisie in Gauteng, Maandag gesê. Toe die werknemer Maandagoggend by die werk opgedaag het, het sy gesien dat daar met talle deure oppad na die kluis gepeuter is. Volgens EWN was die stadion Maandag gesluit terwyl die polisie, forensiese deskundiges en beamptes van sekuriteitsmaatskappye na leidrade op soek was. Mogale sê diewe het deur ‘n dubbeldikte muur, wat na die kluis lei, gekap. “Die verdagtes het toe sowat drie meter ver deur die gat van die dak af na die kluis afgesak en miljoene rande kontant gesteel.” Mogale sê videomateriaal van die diefstal is versoek en ‘n ondersoek is van stapel gestuur. Beamptes by die stadion glo dit was ‘n noukeurig beplande operasie, aangesien die verdagtes dae lank deur die muur moes kap, berig EWN. Dit is nie bekend hoeveel geld presies gesteel is nie. -SAPA